A Gyengénlátók EGYMI integrációt segítő ingyenes szolgáltatásai

* **Habilitációs-rehabilitációs órák:** Látássérültek pedagógiája szakos gyógypedagógusaink a budapesti általános iskolákban - igény esetén - heti rendszerességgel tartanak habilitációs-rehabilitációs foglalkozást. Nem budapesti tanulók ellátását – kapacitásaink függvényében - abban az esetben tudjuk vállalni, ha nincs helyben megoldás az ellátásra, nem találnak tiflopedagógust, és a család vállalja, hogy rendszeresen (hetente, kéthetente, esetleg havonta) felutaznak budapesti központunkba. Felső tagozatos tanulók számára igény esetén rehabilitációs napok keretében, tömbösített habilitációs- rehabilitációs órákat tartunk.
* **Egyéni és csoportos fejlesztés óvodásoknak:** Ha az intézmény nem tud tiflopedagógiai ellátást biztosítani, kapacitásaink függvényében vállaljuk az óvodások egyéni látásfejlesztését. Az utolsó óvodai évben csoportos iskola-előkészítő foglalkozásokat is szervezünk, ahol látássérült-specifikus módszerekkel és eszközökkel készítjük fel a gyengénlátó gyermekeket az iskolára.
* **Tanácsadás, konzultációs lehetőség:** A látássérülés következményeiről, az adott gyermek / tanuló sajátos nevelési igényéről, a fejlesztés lehetséges módjairól, a sikeres integráció érdekében szükséges speciális eszközökről és módszerekről nyújtunk tájékoztatást szülőknek, befogadó pedagógusoknak.
* **Szakmai napok befogadó pedagógusoknak:** előadások, videofelvételek, konzultációk segítségével kaphatnak információt a látássérülésről és pedagógiai következményeiről, a gyengénlátók esetében alkalmazható speciális eszközökről és módszerekről.
* **Szimulációs gyakorlatok:** A pedagógusok saját élményű gyakorlatokon keresztül tapasztalhatják meg a gyengénlátás okozta nehézségeket, az adaptáció lehetséges formáit. Az osztálytársak számára szervezett ún. „tolerancia programmal” a gyengénlátó tanuló közösségi beilleszkedését segíthetjük.
* **Segédeszközpróba / kölcsönzés:** Intézményünkben lehetőség nyílik a legkorszerűbb elektronikus, digitális eszközök kipróbálására, a tanulást segítő egyéb eszközök megismerésére, bizonyos eszközök rövid idejű kölcsönzésére. Információt kaphatnak az eszköz beszerzésének módjáról, a forgalmazókról.
* **Intézménylátogatás:** Igény esetén személyesen is felkeressük a befogadó intézményt, helyszíni hospitálás és konzultáció alapján egyénre szóló javaslatokat teszünk a problémák orvoslására, elkerülésére, illetve a speciális eszközökre, módszerekre, követelményekre vonatkozóan. Tanácsot adunk a vizuális akadálymentesítésre vonatkozóan.

A gyengénlátó tanuló sikeres integrációja érdekében kérjük, forduljanak hozzánk bizalommal!

Elérhetőségeink:

egymi@gyengenlatok.hu

06-1-468-2790,

www.gyengenlatok.hu

Szívélyes üdvözlettel:

 Kónya Katalin Garai Szilvia

 intézményvezető EGYMI intézményegység-vezető